Stampa t-test tal-qari ... It-Tmintax-il Ħadd taż-Żmien ta' Matul is-Sena Isimgħu minni u tieklu tajjeb. Qari mill-Ktieb tal-Profeta Isaija Dan jgħid il-Mulej: "Intom li bikom l-għatx, ejjew għall-ilma, intom ukoll li m'għandkomx flus. Ejjew, ixtru u kulu b'xejn, inbid u ħalib bla ħlas. Għaliex taħlu fluskom f'dak li mhuwiex ħobż, u ġidkom f'dak li ma jxebbax? Isimgħu minni, u tieklu tajjeb, u ruħkom titpaxxa b'ikel bnin. Agħtuni widen u ersqu lejja, isimgħu u tieħdu r-ruħ. Nagħmel patt magħkom għal dejjem, biex iseħħu l-favuri mwiegħda lil David". Il-Kelma tal-Mulej R/. Irroddu ħajr lil Alla R/. (ara 16): Mulej, inti ttaffi x-xewqat tagħna. Twajjeb u ħanin il-Mulej, idum biex jagħdab u kollu tjieba. Twajjeb ma' kulħadd il-Mulej, tjubitu fuq kull ma għamel. R/. Għajnejn kulħadd iħarsu lejk, Mulej, u inti tagħtihom l-ikel f'waqtu. Int tiftaħ idek, u xxabba' 'l kulħadd bil-ġid. R/. Ġust il-Mulej fl-imġiba tiegħu kollha, twajjeb f'dak kollu li għamel. Qrib il-Mulej lejn kull min isejjaħlu, lejn kull min isejjaħlu fis-sewwa. R/. Xejn ma jista' jifridna mill-imħabba ta' Alla li dehret fi Kristu Ġesù Sidna. Qari mill-Ittra ta' San Pawl Appostlu lir-Rumani Ħuti, min se jifridna mill-imħabba ta' Kristu? It-taħbit, id-dwejjaq, il-persekuzzjoni, il-ġuħ, l-għera, it-tiġrib, ix-xabla? Imma f'dan kollu aħna aktar minn rebbieħa bis-saħħa ta' dak li ħabbna. Għax jiena żgur li la l-mewt u la l-ħajja, la l-anġli u la l-qawwiet, la ż-żmien t'issa u la ta' li ġej, la setgħat, la l-għoli u lanqas il-fond, u ebda ħliqa oħra ma jistgħu qatt jifirduna mill-imħabba ta' Alla li dehret fi Kristu Ġesù Sidna. Il-Kelma tal-Mulej R/. Irroddu ħajr lil Alla AKKLAMAZZJONI QABEL L-EVANĠELJU Il-bniedem mhux bil-ħobż biss jgħix, iżda b'kull kelma li toħroġ minn fomm Alla. EVANĠELJU Kulħadd kiel u xaba'. Qari mill-Evanġelju skond San Mattew F'dak iż-żmien, meta sama' l-aħbar tal-mewt ta' Ġwanni l-Battista, Ġesù telaq minn hemm bid-dgħajsa u mar waħdu f'post imwarrab. Imma n-nies semgħu fejn mar, u telqu warajh bil-mixi mill-ibliet. Xħin niżel l-art mid-dgħajsa ra kotra kbira ta' nies u tħassarhom, u fejqilhom il-morda tagħhom. Xħin sar filgħaxija d-dixxipli tiegħu resqu lejh u qalulu: "Dan post imwarrab, u l-ħin għamel sewwa. Ibgħathom lin-nies, ħa jmorru fl-irħula jixtru x'jieklu". Imma Ġesù qalilhom: "Ma għandhomx għalfejn imorru; agħtuhom intom x'jieklu". U huma qalulu: "Hawn ma għandniex ħlief ħames ħobżiet u żewġ ħutiet". "Ġibuhomli hawn", qalilhom. Imbagħad ordna lin-nies biex joqogħdu bilqiegħda fuq il-ħaxix; ħa l-ħames ħobżiet u ż-żewġ ħutiet, rafa' għajnejh lejn is-sema, bierek, qasam il-ħobżiet u tahom lid-dixxipli, u d-dixxipli newluhom lin-nies. U kulħadd kiel u xaba', u ġabru l-bċejjeċ li kien fadal u mlew bihom tnax-il qoffa. U kienu madwar ħamest elef raġel dawk li kielu, barra n-nisa u t-tfal. Il-Kelma tal-Mulej R/. Tifħir lilek Kristu
Qari tal-Quddies tat-Tmintax-il Ħadd ta' matul is-Sena "A"